Bordtennisspilleren Peter Rosenmeier fra Hadsund blev onsdag hædret med prisen som årets parasportsudøver 2016. Det er Parasport Danmark og firmaet Pressalit, som blandt andet laver toiletsæder, der har uddelt prisen. - Jeg er både stolt og glad for prisen og anerkendelsen - og ikke mindst for de ord, der fulgte med. Pressalits Keep Living-pris er jo med til at afslutte sæsonen for os paraatleter, og det er dejligt for mig at kunne afslutte en fantastisk sæson med endnu en sejr - og det er selvfølgelig med til at give motivationen endnu et boost, siger Peter Rosenmeier i en pressmeddelelse. 32-årige Rosenmeier havde et fantastisk 2016, som toppede i september, hvor han vandt guld ved De Paralympiske Lege i Rio efter en dramatisk finalesejr over spanske Alvaro Valera Munoz Vargas. - Peter Rosenmeier har formået at holde et internationalt topniveau over meget lang tid, og nu har han taget medaljer til fire Paralympiske Lege i træk. Det vidner om en unik evne til at fokusere og til at levere varen på det rigtige tidspunkt. Peter besidder desuden en utrolig fightervilje, som han også viste, da han fik vendt et truende nederlag i PL-finalen til en dansk guldmedalje, siger Dan Boyter, der er direktør i Pressalit. Peter Rosenmeier, som til daglig spiller for Idrætsforeningen for Handicappede i Aalborg, vinder ud over æren også 40.000 kroner. Rosenmeier blev også kåret til årets parasportsudøver i 2008. I 2014 vandt Thisted-svømmeren Amalie Vinther prisen.

Opsummering:
Den nordjyske bordtennisspiller Peter Rosenmeier er onsdag blevet kåret til årets parasportsudøver.